NVG slaan toe op Guptas se huis, ander bates | Netwerk24
Deur Hanti Otto 16 April 2018 14:45
Die polisie en doeane-beamptes Maandagmiddag by die Guptas se huis in Saxonworld, Johannesburg. Foto: Felix Dlangamandla
Amptenare van die nasionale vervolgingsgesag (NVG) se batebeslagleggingseenheid het Maandag onder meer op die omstrede Gupta-familie se woning in Saxonwold, Johannesburg, toegeslaan.
Luvuyo Mfaku, NVG-woordvoerder, sê hulle is besig om in samewerking met onder meer die Valke en 'n kurator 'n inventaris van die bates van sekere maatskappye wat bande met die Gupta-broers het, op te stel.
"Die Batebeslagleggingseenheid het 'n interdik bekom rakende die Estina-suiwelplaasprojek in Vrede in die Vrystaat. Ons is tans besig om dit uit te voer. Dit gaan nie noodwendig oor individue nie, maar oor die bates van maatskappye soos Oakbay, Sahara Computers en ander," sê Mfaku.
Volgens hom is die amptenare besig om bates, wat helikopters, meubels, bankrekenings en plase insluit, te identifiseer, en 'n inventaris en waardasie daarvan op te stel.
"Daar sal dan 'n bevel op die betrokkenes beteken word wat hulle inlig dat die bates nou onder kuratorskap is en dat niks daarvan verwyder mag word nie," sê Mfaku.
Dit volg nadat ses mense in Februarie aangekeer is op onder meer aanklagte van korrupsie, geldwassery en bedrog.
Een van hulle is Varun Gupta (32), 'n direkteur van Oakbay en 'n susterskind van die Gupta-broers. Hy woon in Saxonwold. Een van die lasbriewe vir arrestasie vir dié klopjag was vir Ajay Gupta, het die Valke destyds bevestig.